Në Kosovë do të hapet Instituti për Hulumtimin e Krimeve të Luftës
Ai do të grumbullojë, përpunojë, klasifikojë dhe arkivojë lëndët për krimet e luftës dhe krimet kundër njerëzimit
Qeveria e Kosovës ka vendosur të themelojë një Institut për studimin e krimeve të luftës. Ky institut i cili do të ngrihet 12 vjet pas përfundimit të luftës, do të regjistrojë siç thuhet krimet e kryera gjatë viteve 1990-1999, në kohën kur Kosova ishte nën sundimin serb. Zëvendëskryeministri i Kosovës Hajredin Kuqi, njëherësh ministër i drejtësisë, tha se në këtë institut do të përfshihen ekspertë vendas e ndërkombëtarë të cilët do të bashkëpunojnë me organizata humanitare të kohës dhe me arkivat vendas e ndërkombëtarë. tha ai. Rezultatet e punës së këtij instituti, sipas zotit Kuqi do të mund të shfrytëzohen edhe për ndonjë padi kundër Serbisë, një kërkesë kjo e cila shpesh është shtruar nga organizata humanitare por edhe familjarët e viktimave të luftës. Zoti Kuqi tha se një gjë e tillë kërkon edhe përmbushje të kushteve juridike. tha zoti Kuqi. Shkalla e krimeve të ndodhura në Kosovë posaçërisht gjatë luftës së viteve 1998 1999, për vite me radhë ishte çështje e vlerësimeve të përafërta. Sipas një studimi të Gjykatës Ndërkombëtare për krime, në periudhën ndërmjet 24 Marsit dhe 22 qershorit të vitit 1999, vlerësohet se në Kosovë janë vrarë 10,356 veta dhe brenda të njëjtës periudhë nga Kosova janë dëbuar të paktën 700,000 shqiptarë. Fondi për të Drejtën Humanitare me seli në Beograd vlerëson se prej vitit 1998 deri në vitin 2000, në Kosovë kanë pësuar rreth 13 mijë e 500 veta nga të cilët 10 mijë e 500 janë shqiptarë. Edhe më tej nuk dihet asgjë për fatin e 1 mijë e 819 personave nga të cilët 500 janë serbë, romë dhe joshqiptarë tjerë. Sipas statistikave të këtij fondi që nga viti 1999 deri në fillim të 2011-s në Kosovë janë akuzuar, gjykuar apo liruar nga akuzat për krime lufte 49 persona shqiptarë dhe serbë. Ndërsa, sipas EULEX-it që nga vendosja e tyre në Kosovë në vitin 2008, prokurorët e këtij misioni kanë ngritur shtatë aktakuza, katër prej të cilave kundër shqiptarëve, ndërsa tri kundër serbëve. Gjykatësit e këtij misioni kanë shpallur 13 aktgjykime për krime lufte, 11 kundër shqiptarëve e dy kundër serbëve.